咏西施
作者：華鎮
朝代：宋

paragraphs: 浣紗溪上浣紗女，野服山花照寒水。
含嚬慘淡不勝愁，猶使東鄰駭西里。
山鳥淵魚無定識，俯見潜逃仰驚起。
矜花睠月春復秋，長恐朱顔成暮齒。
君王掄選入吳宮，吳宮寂寞無桃李。
芙容一笑君意傾，宰嚭言行子胥死。
姑蘇臺榭游麋鹿，闔閭城闕生荆杞。
蛾眉倩盼應自成，築宮教習胡能美。
當時掩抑無人顧，今日爲君除國恥。
君莫怪騄驥鹽車弭耳時，誰人不作駑駘比。